Drie rowers deur polisie doodgeskietArgieffoto (Foto: Kent Williamson) Drie vermeende rowers is Donderdag in ŉ skietgeveg met die polisie in Roodepoort doodgeskiet. Volgens kol. Dimakatso Sello, polisiewoordvoerder, het ŉ multidissiplinêre span van die polisie en lede van private veiligheidsmaatskappye reageer op inligting oor ’n groep verdagtes wat by gewapende rooftogte in Gauteng betrokke is. Die span is in Roodepoort ontplooi waar hulle twee voertuie opgemerk het wat ooreengestem het met die beskrywings wat ontvang is. Die motors het teen ŉ hoë spoed by ŉ winkelsentrum uitgery. ’n Jaagtog en skietgeveg het gevolg en drie verdagtes is in die proses noodlottig gewond. ŉ Lid van die publiek is gewond en drie staatsvoertuie is ook tydens die voorval beskadig, het Sello gesê. Voorlopige ondersoek het aan die lig gebring dat die verdagtes kort tevore ŉ poskantoor van ŉ onbekende bedrag kontant beroof het. Daar is op drie vuurwapens en van die gesteelde geld beslag gelê. Die rowers in die ander voertuig kon daarin slaag om weg te kom.